एक आत्मघाती बम विस्फोट पाकिस्तान के सिंध प्रांत में 16 फरवरी 2017 के दिन सूफ़ी संत लाल शहबाज़ कलंदर दरगाह पर हुआ। इस हमले में करीबन 100 लोग की मौत हो गयी और 250 से अधिक लोग घायल हो गये। आईएसआईएस ने इस आत्मघाती हमले की जिम्मेदारी ली। 
आईएसआईएस ने अपनी समाचार एजेंसी "अमाक" के जरिए हमले की जिम्मेदारी लेते हुए कहा कि आत्मघाती हमलावर ने दरगाह में शिया लोगों को निशाना बनाया।

विस्फोट
-------

विस्फोट सिंध प्रांत के सेहवन कस्बे में स्थित लाल शाहबाज कलंदर दरगाह के भीतर 16 फरवरी 2017, गरुवार को रात में हुआ। एक आत्मघाती हमलावर द्वारा किए गए इस विस्फोट में 70 से अधिक लोगों की मौत हो गई और 150 से अधिक लोग घायल हो गए। हमलावर ‘सुनहरे गेट’ से दरगाह के भीतर दाखिल हुआ और पहले उसने ग्रेनेड फेंका, लेकिन वह नहीं फटा। पुलिस के अनुसार यह धमाका सूफी रस्म ‘धमाल’ के दौरान हुआ। विस्फोट के समय दरगाह के परिसर के भीतर सैकड़ों की संख्या में श्रद्धालु मौजूद थे। आतंकी संगठन आईएसआईएस ने इस हमले की जिम्मेदारी ली। सूफी दरगाह पर यह हमला उस वक्त हुआ जब एक दिन पहले ही पाकिस्तान सरकार ने देश में आतंकी हमलों में हुई बढ़ोतरी को देखते हुए उन सभी तत्वों को ‘मिटाने’ का संकल्प लिया था जो देश में शांति एवं सुरक्षा पर खतरा पैदा कर रहे हैं।
शवों को हैदराबाद और जमशोरो के अस्पताल में ले जाया गया। यह दरगाह दूरस्थ इलाके में स्थित है। ऐसे में हैदराबाद, जमशोरो, मोरो, दादू और नवाबशाह से एंबुलेंस, वाहनों और चिकित्सा दलों को मौके पर भेजा गया।अस्पतालों में आपात स्थिति घोषित कर दी गई और बचाव अभियान शुरू कर दिया गया। सेना ने कहा कि सी130 विमान को भी इस काम में लगाया गया है।

परिणाम
------

सिंध स्थित सूफी दरगाह पर आई एस के आत्मघाती हमले के एक दिन बाद ही पाकिस्तान के सुरक्षाबलों ने दावा किया कि उन्होंने 100 आतंकवादियों को मार गिराया है। पाकिस्तानी आर्मी ने पाकिस्तान-अफगानिस्तान सीमा पर भी सर्च ऑपरेशन शुरू कर दिया। सेना के अधिकारियों ने कहा कि वहां भी कई आतंकवादियों को मारा गया है। सेना के पीआर डिपार्टमेंट द्वारा जारी आंकड़े में बताया गया है कि शुक्रवार को 100 आतंकवादियों को मार गिराया गया और अन्य 46 की पहचान की जा चुकी है।

पैरामिलिटरी रेंजर्स की ओर से जारी बयान में बताया गया कि सिंध प्रांत में चलाए गए ऑपरेशंस में कम से कम 18 आतंकियों को ढेर किया गया। वहीं, पुलिसवालों के मुताबिक, खैबर पख्तूनख्वा प्रांत में भी 11 आतंकी मारे गए। पेशावर के रेगी इलाके में भी एक सर्च ऑपरेशन में तीन आतंकियों को मार गिराया गया। अफगानिस्तान सीमा से सटे एक चेकपोस्ट पर भी आतंकियों के हमले के बाद जवाबी कार्यवाही में चार आतंकी मार गिराए गए।
पाकिस्तान के प्रधानमंत्री नवाज शरीफ ने देश में सुरक्षा हालात की समीक्षा के लिए एक उच्चस्तरीय सुरक्षा बैठक की।

प्रतिक्रिया
-----------

* पाकिस्तान के सेना प्रमुख जनरल कमर जावेद बाजवा ने कहा, 'देश में बहे खून के हर कतरे का हिसाब लिया जाएगा और तुरंत लिया जाएगा। अब संयम नहीं बरता जाएगा।'
* पाकिस्तान के प्रधानमंत्री नवाज शरीफ ने इस हमले की निंदा की पाकिस्तान के लोगों से एकजुट होकर खड़े होने की अपील की।

सन्दर्भ
-------

1. ↑  Latief, Samiya (16 February 2017). "Sehwan blast: 100 killed in suicide attack at Sindhs Shahbaz Qalandar shrine; Pakistan-Afghanistan border shut". *India Today*. मूल से 17 फ़रवरी 2017 को पुरालेखित. अभिगमन तिथि 2017-02-17.
2. ↑  "At least 100 killed, dozens more injured in blast at Pakistan shrine - police". मूल से 16 फ़रवरी 2018 को पुरालेखित. अभिगमन तिथि 17 फ़रवरी 2017.
3. ↑  "Over 70 martyred in suicide attack at shrine of Lal Shahbaz Qalandar". The International News. मूल से 16 फ़रवरी 2017 को पुरालेखित. अभिगमन तिथि 16 February 2017.
4. ↑  "पाकिस्‍तान: 'दमादम मस्‍त कलंदर' यानी 'झूलेलाल' बाबा की दरगाह हुई लहुलूहान". मूल से 17 फ़रवरी 2017 को पुरालेखित. अभिगमन तिथि 17 फ़रवरी 2017.
5. ↑  "संग्रहीत प्रति". मूल से 20 फ़रवरी 2017 को पुरालेखित. अभिगमन तिथि 19 फ़रवरी 2017.
6. ↑  "पाकिस्तान :शाहबाज दरगाह धमाके में 100 की मौत, IS ने ली जिम्मेदारी". मूल से 17 फ़रवरी 2017 को पुरालेखित. अभिगमन तिथि 17 फ़रवरी 2017.
7. 1 2 3 4  पाकिस्तान में सूफी दरगाह पर आईएस का हमला, 75 मरे, 150 घायल Archived 2017-02-18 at the Wayback Machine - न्यूज़ 18 - 17 फरवरी 2017
8. 1 2 3 4  सूफी दरगाह पर आतंकी हमले के बाद 'जागी' पाकिस्तानी सेना, मारे 100 आतंकी Archived 2017-02-18 at the Wayback Machine - नवभारत टाइम्स - 18 फरवरी 2017